nvidia/miracl-vision huggingface dataset:
Siilit

Siilit Wikispeciesissä Siilit Commonsissa Siilit (Erinaceidae) on nisäkäsheimo, joka kuuluu molekyylitutkimusten perusteella monofyleettiseen Eulipotyphla-lahkoon. Siilien heimo puolestaan on jaettu kahteen alaheimoon, varsinaisiin siileihin ja rottasiileihin. Heimossa on kaikkiaan 24 lajia, ja niitä elää Euroopassa, Afrikassa ja Aasiassa monenlaisissa elinympäristöissä. Varsinaisilla siileillä on piikikäs selkä ja kyljet, kun taas rottasiileillä on pehmeä karvapeite. Kummankin alaheimon lajeilla on pitkänomainen kuono. Siilit käyttävät ravinnokseen pääasiallisesti selkärangattomia eläimiä, vaikka ne ovatkin tarvittaessa kaikkiruokaisia. Siilit ovat yöeläimiä, ja ne liikkuvat yksinään. Naaras vastaa yksin poikasten kasvatuksesta, ja pesueeseen kuuluu 2–5 poikasta. Siilien heimo sai alkunsa Pohjois-Amerikasta paleoseenikaudella noin 60 miljoonaa vuotta sitten. Amerikkalaiset siilit kuolivat sukupuuttoon noin 5 miljoonaa vuotta sitten, mutta sitä ennen siilit olivat jo levittäytyneet Eurooppaan, Aasiaan ja Afrikkaan. Siilien heimoon kuuluu nykyään kaksi alaheimoa, varsinaiset siilit ja rottasiilit. Heimoon kuuluu myös kolme sukupuuttoon kuollutta alaheimoa
S-Video

S-Video on standardi analogisen videosignaalin siirtämiseen televisiolaitteistojen välillä. S-Video tulee sanasta separated video. S-Videota kutsutaan usein virheellisesti S-VHS:ksi tai super videoksi. Ammattilaiset käyttävät S-Videosta nimitystä Y/C, joka tarkoittaa yksinkertaisesti kahta johdinta, joista toisessa kulkee kirkkaus- (Y, luminanssi ja tahdistuspulssit) ja toisessa väritieto (C, krominanssi). S-Video -kaapelissa ei kulje audiosignaalia lainkaan, joten ääntä varten tarvitaan erillinen kaapeli. S-Video -kaapelin kautta siirretty kuvasignaali on parempilaatuista kuin komposiittivideo, jossa kirkkaus- ja väritieto kulkevat yhdessä johtimessa. S-Video kuitenkin häviää kuvanlaadussa RGB- ja komponenttivideosignaaleille sekä uusille digitaalisille kuvasignaalin siirtotavoille. S-Video -kaapeleissa käytetään 4-pinnisiä mini-DIN-liittimiä. S-Videota voi kuitenkin siirtää myös SCART-liittimen välityksellä, mutta ominaisuus ei ole osa alkuperäistä SCART-standardia. Mikäli S-videosignaali johdetaan SCART-liittimeen, kuva saattaa näkyä mustavalkoisena, koska laite ei tunnista signaalia oikein ja luulee S-videosignaalin kirkkaussignaalia komposiittisignaaliksi. Värit saa näkymään vaihtamalla videokanavaa tai muulla tavoin säätämällä laitteen asetuksista S-videovastaanoton päälle. Syynä mustavalkoiseen kuvaan voi olla myös vääränlainen SCART-kaapeli tai sovitin
Aarne Ankka

Aarne Ankka (ruots. Arne Anka) on ruotsalainen sarjakuvahahmo, jonka on luonut Charlie Christensen. Aarne on kirjallisuutta harrastava, rahaton tukholmalainen, joka arvostelee sapekkaasti ruotsalaista yhteiskuntaa ja elämäntapaa, vippailee kaveriltaan Krilleltä rahaa oluen ostoon ja yrittää houkutella naisseuraa tekeytymällä väärinymmärretyksi runoilijasieluksi. Epäsympaattisista piirteistään huolimatta Aarnessa on myös idealistin ja romantikon vikaa, mikä ehkä selittää hänen huonon sopeutumisensa nyky-yhteiskuntaan. Christensen piirsi sarjakuvaa ensimmäisen kerran vuosina 1983–1995. Sarjakuvan lopettamista Christensen perusteli sillä, että Espanjaan muutettuaan hän ei enää kyennyt arvostelemaan ruotsalaista yhteiskuntaa riittävän aidolla asenteella. Sarjakuvassa Aarne avioitui, ryhtyi viettämään tavallista perhe-elämää ja jätti hyvästit lukijoille. Joulukuussa 2004 Aarne ilmaantui yllättäen toiseen Christensenin sarjakuvaan, Konrad K.:hon, Dagens Arbete -sanomalehdessä. Aarne on ottanut avioeron ja on elämänasenteeltaan jos mahdollista entistäkin kyynisempi. Pian Aarnesta tuli uudelleen sarjakuvan päähenkilö. Aarne muistuttaa ulkonäöltään suuresti Aku Ankkaa, mistä syystä Disney uhkasi Christenseniä oikeudellisilla toimilla
Game Boy Pocket

Game Boy Pocket on Nintendon vuonna 1996 julkaisema käsipelikonsoli. Edeltäjäänsä eli tavalliseen Game Boyhin verrattuna Game Boy Pocket on pienempi, kevyempi ja kuluttaa vähemmän virtaa. Se tarvitsee kaksi AAA-kokoista paristoa, joilla pystyy pelaamaan noin kymmenen tuntia. Game Boy Pocketissa on pienempi linkkiportti kuin vanhemmissa Game Boy -malleissa, joten niiden yhteenliittämiseen tarvitaan sovitin. (Tätä porttimallia käytettiin kaikissa myöhemmissä Game Boy -malleissa aina Game Boy Microon asti.) Pocketin näyttö on aidosti harmaasävyinen eikä vihertävä kuten alkuperäisessä Game Boyssa. Ensimmäisessä Game Boy Pocket -mallissa ei ollut LED-valoa osoittamassa pariston tilaa, mutta se lisättiin pian käyttäjien vaatimuksesta. Game Boy Pocketin seuraaja oli Game Boy Color, jos vain Japanissa julkaistua Game Boy Lightia ei lasketa.
Alkuaika

Alkuaika tai esiaika, Australian alkuasukkailla uniaika, on monien kulttuurien uskomuksissa myyttinen ajanjakso maailman alkuvaiheissa, ennen nykyistä maailman tilaa. Alkuaikana maailma luotiin, ja monien nykyisten asioiden tila on periytynyt alkuajalta. Esimerkiksi maaston, ihmisten, eläinten ja kasvien ominaisuuksia on selitetty alkuajan tapahtumilla. Uskottiin usein, että alkuaikana jumalallinen ja ihmisten todellisuus olivat yhdessä. Alkuajan uskottiin päättyneen näiden todellisuuksien erottauduttua. Todellisuudet, taivaan ja maan, saattoi erottaa esimerkiksi niitä yhdistävän maailmanpylvään kaataminen. Kristinuskossa jumalan ja ihmisen todellisuudet erotti toisistaan perisynti. Alkuaikana ihmiset elivät paratiisissa, mutta ihminen karkotettiin paratiisista tehtyään syntiä. Suomalaisessa mytologiassa alkuaika päättyi ison tammen kaatoon. Silloin taivaanvalot pääsivät liikkeelle, mutta tammen myötä katkesi myös suora yhteys taivaan ja maan väliltä.
Eger

Koordinaatit: 47°53′56″N, 20°22′29″E Eger [ˈɛgɛr] (saks. Erlau) on kaupunki Unkarissa Hevesin läänissä Budapestista koilliseen. Asukkaita kaupungissa on 56 429 (vuonna 2009) ja sen pinta-ala on 92,24 neliökilometriä. Egerin vanhassa keskustassa on kapeita kujia, kävelykatuja, toreja, katukahviloita ja -ravintoloita sekä ja vanhoja historiallisia rakennuksia. Keskustassa on 1400-luvulta peräisin oleva linnoitus, ja se on viininviljelyalueen keskus. 1980-luvulla Suomessa suosittu punaviini Egri Bikavér (”Egerin häränveri”) on täältä kotoisin. Kirjailija Géza Gárdonyi asui Egerissä pitkään ja sijoitti kaupunkiin tunnetuimman romaaninsa Egerin tähdet. Hänet on myös haudattu Egeriin. Egerillä on 11 ystävyyskaupunkia:
Porsgrunn

Koordinaatit: 59°6′N, 9°42′E Porsgrunn on kunta ja kaupunki Telemarkin läänissä, Norjassa. Vuoden 2023 alussa kunnassa oli 37 056 asukasta ja sen maapinta-ala oli 161 neliökilometriä. Kaupungissa on kemianteollisuutta (Norsk Hydro, Elkem, Yara ja Norcem) ja se on tunnettu myös posliinituotteistaan (Porsgrunds Porselænsfabrik). Kaupunki sijaitsee Frierfjorden-vuonon rannalla Skienselva-joen suulla. Kaupungin nähtävyyksiin kuuluu rokokoo-tyyliin rakennettu kirkko 1700-luvun puolivälistä. Porsgrunnissa oli toinenkin 1700-luvulla rakennettu rokokookirkko, mutta se tuhoutui tulipalossa vuonna 2011. Käytännössä Porsgrunnin kaupungin keskustaajama on kasvanut pohjoisesta yhteen naapurikaupunki Skienin keskustaajaman kanssa ja etelästä naapurikaupunki Bamblen taajaman puolelle. Norjan tilastokeskus luokitteleekin nämä yhdeksi taajamaksi, jonka asukasluku oli vuoden 2021 alussa yhteensä 94 102. Norjan rahtimäärältään kolmanneksi suurin satamaa eli Grenlandin satama toimii osaksi Porsgrunnissa. Herøyan kaupunginosassa on Norjan suurimpiin kuuluva kemianteollisuuden keskittymä satamaterminaaleineen (Porsgrunnin terminaali). Herøyassa toimivat muun muassa Yara International ja Norsk Hydro. Kaupungin Brevikin terminaali palvelee puolestaan sementtivalmistaja Norcemin sementtitehdasta sekä ulkomaankaupan autolauttaliikennettä Norjasta Alankomaihin, Belgiaan, Britanniaan ja Ruotsiin
Brotherhood of Man

Martin LeeLee SheridenNicky StevensSandra Stevens Brotherhood of Man oli brittiläinen pop-yhtye. Sen perusti vuonna 1969 tuottaja ja säveltäjä Tony Hiller, joka toi yhtyeeseen viisi sessiolaulajaa. He olivat Roger Greenaway, Tony Burrows (s. 1942), Johnny Goodison, Sunny Leslie ja Sue Glover. He esiintyivät nimellä The Brotherhood of Man vuoteen 1973 saakka. Kaikki jäsenet esiintyivät myös muissa yhtyeissä ja sooloesiintyjinä. Tunnetuin kokoonpano Martin Lee, Lee Sheriden, Nicky Stevens ja Sandra Stevens syntyi vuonna 1974. Yhtye lainasi kahden mies- ja kahden naisesiintyjän tyylin ruotsalaiselta ABBA-yhtyeeltä, joka oli voittanut Eurovision laulukilpailun vuonna 1974. Tällä kokoonpanolla yhtye voitti vuoden 1976 Eurovision laulukilpailun kappaleellaan Save Your Kisses for Me. Euroviisuvoiton jälkeen yhtyeellä oli Isossa-Britanniassa kaksi listaykköstä ja joukko muita hittejä, mutta ei pitkäkestoista suosiota. Euroviisujen voittokappaletta myytiin kuitenkin singlenä yli kuusi miljoona kappaletta. Euroviisukeväänä kappale oli 33 eri maan listojen kärjissä
Nenäsyöpä

Nenäsyöpä on nenän pahanlaatuinen kasvain. Sen merkittävin riskitekijä on tupakointi. Puusepillä ja kirvesmiehillä on lisääntynyt riski saada nenäsyöpä puupölyn hengittämisen seurauksena. Sairastumisriskiin vaikuttava altistuminen on vuosikymmeniä kestävää ja säännöllistä. Nenäsyövän esiintymisen suvussa ei ole todettu nostavan riskiä. Nenäsyöpä on puolitoista kertaa yleisempi miehillä kuin naisilla.  Nenäsyöpä on yleisin eteläisessä Afrikassa ja Japanissa. Länsimaissa kaikista syöpätaudeista nenäsyöpiä on noin puoli prosenttia. Sairautta esiintyy lähinnä vanhoilla ihmisillä. Suomessa tapauksia todetaan vuosittain 30–40.
HMS Dreadnought (1906)

HMS Dreadnought oli Britannian kuninkaallisen laivaston taistelulaiva, joka valmistuessaan vuonna 1906 edusti sotalaivatekniikan vallankumousta. Se oli varustettu kymmenellä 12 tuuman (305 mm) tykillä toisin kuin vanhat linjalaivat, joissa aseistus koostui useista erilaisista tykeistä. Se oli myös ensimmäinen suuri sota-alus, joka liikkui höyryturbiinien voimalla. Tämän vuoksi se oli luokkansa nopein alus. Dreadnought oli niin mullistava, että se teki kerralla vanhentuneiksi kaikki sitä edeltäneet sota-alukset. Sitä seuranneita taistelulaivoja kutsuttiin yleisesti dreadnoughteiksi. Aluksen esittely laukaisi myös suurvaltojen välillä asevarustelun kierteen, "suuren laivastokilvan", joka päättyi ensimmäiseen maailmansotaan. Ensimmäisen maailmansodan syttyessä Britannian Kuninkaallisella laivastolla oli dreadnoughteja 17 ja Saksan keisarikunnan laivastolla 9. Alustyypin kehitykseen vaikutti merkittävästi Venäjän keisarikunnan laivaston tuho japanilaisia vastaan Tsushiman taistelussa 1905 Venäjän-Japanin sodassa. Taistelun tuloksena todennettiin, että ainoastaan ensisijaisen patterin tulella oli taistelussa merkitystä, ja pienemmät tykit vain vaikeuttivat tulen havainnointia ja tulenjohtoa. Taistelua sitä paitsi käytiin kevyempien tykkien kantomatkan (12 km) ulkopuolella. Yhdysvallat, Japani ja Britannia ymmärsivät tämän ja alkoivat kehitellä aluksia, jotka kantoivat vain järeitä tykkejä
Vesuvianiitti

Vesuvianiitti (Ca10(Mg,Fe)2Al4(SiO4)5(Si2O7)2(OH,F)4) eli toiselta nimeltään idokraasi. Vesuvianiitti kuuluu sorosilikaatteihin kuten myös esimerkiksi epidootti, hemimorfiitti, ilvaiitti ja zoisiitti.lähde? Kidejärjestelmältään vesuvianiitti on tetragonaalinen. Kiteet ovat usein lyhyitä ja poikkileikkaukseltaan neliömäisiä pilareita. Vesuvianiitti on taipuvainen omamuotoisuuteen. Vesuvianiittia esiintyy myös ei-kidemuotoisena, kuten tiiviinä kasoina tai rakeisina massoina.lähde? Vesuvianiitti on väriltään tavallisemmin tummanruskea, joskus myös vihreä. Viiru on valkoinen. Kiilto on lasikiilto tai rasvakiilto. Kovuus on 6,5 Mohsin asteikolla ja ominaispaino on 3,3–3,5 g/cm³.lähde? Vesuvianiittia esiintyy metamorfisissa kalkkikivissä epidootin, wollastoniitin, skapoliitin, diopsidin, grossulaarin, kalsiitin kanssa. Vesuvianiittipitoisiin karsikiviin liittyy usein scheeliittiä
Alkuperäiskansa

Alkuperäiskansalla tarkoitetaan yleiskielessä erityisesti vähemmistöksi jäänyttä kansallisuutta, joka on jonkin alueen alkuperäistä väestöä.  Alkuperäiskansan käsite ei kuitenkaan tarkoita, että kyseessä olisivat ensimmäiset alueella asuneet kansat. Kansainvälisen työjärjestön (ILO) yleissopimuksessa 169 käsitteelle on annettu poliittinen määritelmä. Siinä ei mainita vähemmistöasemaa. Alkuperäiskansat muodostavat arviolta noin kuusi prosenttia maailman väestöstä. Intiassa heitä on yli 100 miljoonaa  ja koko maailmassa 370–600 miljoonaa. Alkuperäiskansojen eliniänodote on yleensä lyhyempi kuin muulla väestöllä. Syynä ovat muun muassa köyhyys, aliravitsemus ja tartuntataudit. Kansainvälisen työjärjestön (ILO) alkuperäiskansoja koskevassa yleissopimuksessa nro 169 määritellään sopimuksen soveltamisen kohde. Sopimuksen 1. artikla määrittelee alkuperäiskansan käsitteen seuraavalla tavalla: 1. Tätä yleissopimusta sovelletaan a) niihin itsenäisissä maissa eläviin heimokansoihin, joiden sosiaaliset, kulttuuriset ja taloudelliset olot erottavat ne muusta kansallisesta yhteisöstä ja joiden asemaa säännellään kokonaan tai osittain niiden omilla tavoilla tai perinteillä tai erityissäädöksillä tai – määräyksillä; b) niihin itsenäisissä maissa eläviin kansoihin, joita pidetään alkuperäiskansoina sen vuoksi, että ne polveutuvat väestöstä, joka maan valloittamisen tai asuttamisen tai nykyisten valtionrajojen muodostumisen aikaan asui maassa tai sillä maantieteellisellä alueella, johon maa kuuluu, ja jotka oikeudellisesta asemastaan riippumatta ovat säilyttäneet kokonaan tai osittain omat sosiaaliset, taloudelliset, kulttuuriset ja poliittiset instituutionsa
Creet

Cree-intiaanit (Cree: Néhinaw, Néhiyaw, jne) ovat Kanadassa asuva Pohjois-Amerikan alkuperäiskansa. Creen kielet muodostavat algonkin-kieliryhmään kuuluvan alaryhmän, johon alun perin kuului useita toisistaan erottuvia murteita. Creitä oli historiallisen kauden alussa arvioiden mukaan 30 000 henkeä ja he kansoittivat laajoja alueita Kanadassa Hudsoninlahden etelä- ja länsipuolella Albertassa, Manitobassa, Ontariossa, Quebecissä ja Saskatchewanissa. Idässä rajana lienee ollut Michiganjärvi. Nykyään cree on suurin Kanadan alkuperäisistä kielistä. Sen puhujia on noin 78 000. Ensimmäinen historiallinen maininta creistä on 1640-luvulta, jolloin ranskalaiset jesuiitat tapasivat heidät Hudson Bayn kaupungin lähettyviltä. Vuonna 1666 lähetyssaarnaaja Claude-Jean Allouez antoi lisää tietoa creistä ja kertoi, että nämä olivat liikkuvampia kuin muut alueen kansat, eikä heillä ollut kiinteitä kyliä. Itäisimmät creet joutuivat jo varhain 1600-luvulla ranskalaisen turkiskaupan vaikutuspiiriin. Englantilaisen Hudson’s Bay Companyn perustaminen 1670-luvun alussa York Factoryyn Hudsoninlahden rannalle sitoi creet yhä tiiviimmin kaupankäyntiin ja sai heidät toimimaan yhtiön hankkijoina laajoilla alueilla. Turkiskaupasta muotoutui heidän pääelinkeinonsa. Creet välittivät eurooppalaisia kauppatuotteita etelään ja länteen
Eduskuntavaalit 2007

Matti VanhanenKeskusta Matti VanhanenKeskusta Suomen 35. eduskuntavaalit järjestettiin 18. maaliskuuta 2007, jolloin tuli kuluneeksi lähes päivälleen sata vuotta ensimmäisistä eduskuntavaaleista. Ennakkoäänestys pidettiin 7.–13. maaliskuuta. Vaaleissa valittiin 200 kansanedustajaa 15 vaalipiiristä. Vaaleissa käytti äänioikeuttaan 2 772 799 kansalaista, ja äänestysprosentti oli 67,9. Luku on sodanjälkeisen historian alhaisin. Aktiivisuus laski edelliskerrasta 1,8 prosenttiyksikköä. Ennakkoon äänesti 29,7 (+3,7) prosenttia äänioikeutetuista. Vaalipiirijakoon oli tullut pieni muutos, kun Punkalaitumen kunta siirtyi Satakunnan maakunnasta ja vaalipiiristä Pirkanmaan maakuntaan ja vaalipiiriin vuoden 2005 alussa
Chamonix

Koordinaatit: 45°55′23.16″N, 6°52′10.92″E Chamonix-Mont-Blanc tai yleisemmin Chamonix on kylä ja kunta itäisessä Ranskassa, Haute-Savoien departementissa Mont Blancin juurella. Chamonix on erittäin suosittu talviurheilukeskus. Vuoden 1924 talviolympialaiset pidettiin Chamonix’ssa. Paikallinen jääkiekkojoukkue, Chamois de Chamonix, on Ranskan kaikkien aikojen menestyksekkäin seura. Se on voittanut maansa mestaruuden 30 kertaa. Chamonix’n talviurheilukeskuksessa on hoidettuja rinteitä 170 kilometriä, ja hissillä pääsee 3 824 metrin korkeuteen. Aiguille du Midin asemalta alkaa yksi maailman kuuluisimmista off-piste-reiteistä, Vallée Blanche, joka on korkeuseroltaan 2 800 metriä.
Bowser

Bowser tai Koopa (koko nimeltään Kuningas Bowser Koopa, jap. 大魔王クッパ Daimaō Kuppa) on Nintendon Mario-peleissä esiintyvä fiktiivinen hahmo. Hahmon luoja Shigeru Miyamoto suunnitteli Bowserista aluksi härkää muistuttavan hahmon, mutta animaattori Yoichi Kotabe tulkitsi hahmon piirrosten pohjalta väärin kilpikonnaksi. Hahmo luotiin lopulta Miyamoton ja Kotaben yhteisten ideoiden pohjalta. Bowser on Marion arkkivihollinen ja Koopa-kilpikonnien kuningas. Aluksi Bowserista käytettiin nimitystä Koopakuningas (engl. King of the Koopa), mutta Super Mario Bros. 3:n yhteydessä hän sai etunimen Bowser. Bowser on ollut mukana melkein jokaisessa Mario-pelissä Super Mario Bros. -pelin jälkeen. Hän on valtava kilpikonna, joka osaa syöstä tulta. Bowser kidnappaa usein Sienivaltakunnan Prinsessa Peachin
Elizabeth Arden

Elizabeth Arden (31. joulukuuta 1878 Woodbridge, Ontario, Kanada – 18. lokakuuta 1966 New York, Yhdysvallat) oli kanadalaissyntyinen liikenainen joka rakensi kosmetiikkaimperiumin Yhdysvalloissa. Hänen oikea nimensä oli Florence Nightingale Graham, mutta noin 1908–1909 hän otti ammattinimekseen Elizabeth Ardenin.. Alkuperäisen nimensä innoittamana hän opiskeli ensin sairaanhoitajaksi. Opiskeluaikana hän huomasi, että hieronnalla ja hyvällä fyysisellä kunnolla saattoi vaikuttaa ihon ulkonäköön. Vuonna 1908 hän muutti Torontosta New Yorkiin, missä hän ryhtyi Fifth Avenuella sijainneen pienen kauneussalongin omistajan yhtiökumppaniksi. Hänellä sanottiin olevan erehtymätön maku ja häntä pidettiin muodin asiantuntijana. Vähitellen hän avasi punaovisia salonkeja eri puolille Yhdysvaltoja, Eurooppaa ja Kaukoitää. Hän toimi yhtiönsä johdossa kuolemaansa asti.
Reijo Kupiainen

Reijo Kupiainen (s. 1964 Pori) on suomalainen filosofi ja kasvatustieteilijä. Kupiainen työskentelee Aalto-yliopiston taiteiden ja suunnittelun korkeakoulussa visuaalisen kulttuurin teorian professorina ja vierailevana mediakasvatuksen professorina Norjan teknis-luonnontieteellisen yliopiston kasvatustieteiden laitoksella. Aiemmin hän on toiminut mediakasvatuksen yliassistenttina Tampereen yliopistossa, lehtorina ja määräaikaisena professorina (Lapin yliopisto) ja visuaalisen kulttuurin lehtorina (Taideteollinen korkeakoulu, Porin yksikkö). Kupiaisen kirjalliseen työhön kuuluu muun muassa Martin Heideggerin teoksen Oleminen ja aika suomentaminen. Kupiainen on väitellyt mediakasvatuksen alalta vuonna 2005 tutkimuksellaan Mediakasvatuksen eetos, joka palkittiin kasvatustieteen vuotuisella väitöskirjapalkinnolla. Hänen julkaisunsa Media and Digital Literacies in Secondary School (Peter Lang 2013) tarkastelee yläkoululaisten mediakäytäntöjä ja koulun mediakasvatusta suomalaisessa yläkoulussa. Lisäksi hän on tehnyt uraauurtavaa työtä pienten lasten mediakulttuurin alalla kehittämällä muun muassa animaatiopajatoimintaa päiväkodeissa ja kouluissa sekä opettajien perus- ja täydennyskoulutuksessa. Kupiainen on myös toiminut filosofisen aikakauslehden Niin & näin toimittaja vuosina 1994–2006. Kupiainen toimi Mediakasvatusseuran puheenjohtajana 2009–2010.
Eino Haikala

Eino Haikala (12. toukokuuta 1913 Lappee – 5. maaliskuuta 1993 Lempäälä) oli suomalainen poliitikko ja tilastotieteen professori Tampereen yliopistossa. Hän oli Suomen kansan yhtenäisyyden puolueen (SKYP) puheenjohtaja 1970- ja 1980-lukujen vaihteessa sekä puolueen presidenttiehdokas vuoden 1978 vaalissa. Haikala ei saanut yhtään valitsijamiestä. 1980-luvulla Haikala kuului Suomen kristilliseen liittoon. Eino Haikalan vanhemmat olivat maanviljelijä Onni Christian Haikala ja Irene Wilhelmina Hellman. Hän pääsi ylioppilaaksi 1932 ja valmistui filosofian kandidaatiksi 1943 ja valtiotieteen tohtoriksi 1956. Haikala oli Pellervo-seuran markkinatutkimuslaitoksen johtajana 1952−1955 ja johtokunnan jäsenenä 1954−1969 sekä Kyösti Haatajan rahaston sihteerinä ja tutkimuslaitoksen johtajana 1955−1960. Haikala toimi Tampereen yliopistossa tilastotieteen vt. apulaisprofessorina 1960−1965, vt. professorina 1965−1970 ja professorina 1970−1976
William Korwenkoski

William AJR Korwenkoski, oikealta nimeltään William Arto Juhani Rinne (s. 15. elokuuta 1962 Alahärmä), on lauluntekijä, artisti, runoilija ja sanoittaja. Hänestä tuli juomalaulun Suomen-mestari 1999. Korwenkoski on tehnyt useita levytyksiä. Musiikkituottajana William Rinteen merkittävin projekti on Suomenhevonen – kunnon hevonen -juhlalevy, joka julkaistiin 100-vuotiaan suomenhevosen kunniaksi. Rinne on sanoittanut ja säveltänyt kyseiselle levylle useita kappaleita ja esiintyy myös samalla levyllä taiteilijanimellään William Korwenkoski. Nyrkkeilijä Juho Haapojan virallinen kehäännousulaulu ”Haapoja Härmästä” on Korwenkosken sanoittama ja säveltämä. Tunnettuja Korwenkosken esittämiä kappaleita ovat myös ”Isontalon Antti ja Rannanjärvi”, ”Härmästä perkeles”, ”Rekkamiehen uni” ja ”Jätkän reissu”. William Korwenkoski on tunnettu myös Etelä-Pohjanmaalla keskustelua herättäneen Pub Härmän Häjyn perustajana. Hän luopui ravintolatoiminnasta 2003. Taiteilijanimeen liitettiin heinäkuussa 2011 AJR, joka viittaa Korwenkosken oikeaan nimeen Arto Juhani Rinne
Kyaniitti

Kyaniitti Commonsissa Kyaniitti (Al2SiO5) eli disteeni kuuluu alumiinisilikaattien ryhmään. Kyaniitti on saanut nimensä sinisen värinsä perusteella (kreik. kyanos = sininen). Kidejärjestelmältään kyaniitti on trikliininen. Kide on pitkähkö yhteen suuntaan ja asu sälöinen. Kyaniitti on väriltään sinisestä sinivalkoiseen, joskus harmaa tai valkoinen. Sälöjen keskusta on sinisempi kuin reunusta. Viiru on valkoinen ja kiilto on helmiäiskiilto tai lasikiilto. Kovuus vaihtelee 4,5–7 Mohsin asteen välillä. Sälöjen pituussuuntaan naarmuttaessa kovuus on vain noin 4,5, mutta kun naarmutetaan pituussuuntaa vastaan, kovuus on jo 6–7 välillä. Ominaispaino on 3,5–3,7 g/cm³. Kyaniittia tavataan kiilleliuskessa, gneisseissä ja kvartsiiteissa
Jan Axel Blomberg

Jan Axel Blomberg (s. 2. elokuuta 1969 Trysil, Norja) on taiteilijanimellä Hellhammer tunnettu norjalainen rumpali, joka aloitti muusikon uransa Mayhem-yhtyeen rumpalina. Blomberg liittyi Mayhemiin vuonna 1988, kun yhtyeen alkuperäinen rumpali Kjetil Manheim oli jättänyt yhtyeen. Mayhemin lisäksi toinen Blombergin pitkäaikaisimmista yhtyeistä oli avant-garde metal -yhtye Arcturus, jonka hän perusti Steinar Sverd Johnsenin kanssa vuonna 1987 nimellä Mortem. Arcturus hajosi huhtikuussa 2007. Sittemmin Blomberg on toiminut sessio- ja kiertuerumpalina lukuisissa yhtyeissä. Ennen liittymistään Mayhemiin Blomberg soitti useissa paikallisissa yhtyeissä, kuten progressiivista metallia soittavassa Tritonus-yhtyeessä, jossa hän tapasi Carl August Tidemannin, josta tuli myöhemmin Arcturuksen ja Windsin kitaristi. Mayhem etsi uutta rumpalia. Blomberg lähti Osloon tapaamaan yhtyettä ja jättämään heille demonauhansa. Yhtye soitti seuraavana päivänä Blombergille ja kertoi että hänet oli valittu Mayhemin jäseneksi. Blomberg valitsi taiteilijanimekseen "Hellhammer", jonka hän lainasi muutamia vuosia aikaisemmin lopettaneelta samannimiseltä yhtyeeltä
Topi

Topi on suomalainen miehen etunimi, lyhentymä nimestä Topias. Topias taas on peräisin hepreankielisestä nimestä Toobii, joka tarkoittaa ”Jahve (Jumala) on tavarani, Jahve on hyvä”. Tobias on Vanhan testamentin apokryfikirjoihin kuuluvan Tobitin kirjan päähenkilö. Suomen almanakassa nimi oli muodossa Tobias vuosina 1708–1889 ja muodossa Topias vuosina 1890–1928 sekä vuodesta 1950 lähtien 2. marraskuuta. Lyhentymä Topi on ollut almanakassa vuodesta 1929. Topi on yleinen myös Toivon lempinimenä. Vuoden 2019 loppuun mennessä nimi Topi on Suomessa annettu 5 576 henkilölle.